Anexa nr. 5

**Perioada de stagiu/probă, definitivarea în profesie și exercitarea tutelei profesionale**

**Capitolul I**

**Perioada de stagiu/probă a polițiștilor**

**Art. 1.** – (1) Perioada de stagiu/probă este, potrivit dispozițiilor legale specifice, etapa carierei profesionale a polițistului cuprinsă între numirea în funcție și definitivarea în profesie, pentru fiecare corp profesional în parte.

(2) Absolvenții instituțiilor de învățământ care pregătesc personal pentru nevoile MAI, repartizați în unități de poliție, sunt încadraţi cu perioade de stagiu, astfel:

a) agenții de poliție pe o perioadă de stagiu de 6 luni;

b) ofițerii de poliție pe o perioadă de stagiu de 12 luni.

(3) Sunt încadrați pe o perioadă de probă de 6 luni agenții de poliție sau 12 luni ofițerii de poliție aflați în una din următoarele situații:

a) sunt încadrați direct;

b) sunt transferați din instituţiile din sistemul de apărare, ordine publică şi securitate naţională;

c) provin din rândul agenților de poliție absolvenți cu diplomă licență sau echivalentă, ai instituțiilor de învățământ superior cu profil corespunzător specialităților necesare poliției.

**Art. 2.** – (1) Perioada de stagiu/probă a polițiștilor se suprapune perioadei de tutelă profesională.

(2) În situația suspendării raportului de serviciu al polițistului, în condițiile legii, perioada de stagiu/probă se suspendă.

**Capitolul II**

**Exercitarea tutelei profesionale**

**Art. 3.** –Tutela profesională reprezintă activitatea desfășurată pentru sprijinirea integrării socioprofesionale a polițiștilor, precum și pentru integrarea în activitatea practică a elevilor și studenților în unități operative de poliție.

**Art. 4.** – Tutela profesională se exercită asupra următoarelor categorii de persoane:

a) absolvenții instituțiilor de învățământ care pregătesc personal pentru nevoile MAI, numiți în funcții de polițiști;

b) polițiștii reîncadrați;

c) polițiștii încadrați direct, precum și cei transferați din instituţiile din sistemul de apărare, ordine publică şi securitate naţională;

d) polițiștii care au dobândit o nouă specialitate și/sau li s-a schimbat profilul de activitate ca urmare a mutării;

e) agenții de poliție care au trecut în corpul ofițerilor de poliție;

f) elevii și studenții instituţiilor de învăţământ care pregătesc personal pentru nevoile MAI, în cadrul perioadei de stagiu de practică în unitățile de poliție.

**Art. 5.** – (1) Tutore profesional poate fi lucrătorul MAI desemnat de conducerea unității pentru a îndeplini atribuții de tutelă, care îndeplinește cumulativ următoarele criterii:

a) are experiență de cel puțin 2 ani în specialitatea/profilul/domeniul în care își desfășoară activitatea persoana pentru care se exercită tutela profesională;

b) a obținut calificativul de cel puțin „bine” la ultima evaluare anuală de serviciu;

c) are, de regulă, vechime de cel puțin un an în unitatea în cadrul căreia va fi numit tutore profesional;

d) este, de regulă, mai mare cu cel puțin un grad profesional față de persoana tutelată.

(2) Nu pot fi tutori profesionali în condițiile prezentului ordin:

a) rudele și afinii până la gradul al IV-lea inclusiv;

b) șefii unităților;

c) polițiștii aflați în perioada de tutelă profesională.

(3) Îndeplinirea atribuțiilor de tutore este o îndatorire de serviciu.

(4) Tutorele profesional, persoana tutelată și perioada tutelei profesionale se stabilesc prin dispoziția/ordinul de zi pe unitate.

(5) Atribuțiile tutorilor profesionali se prevăd într-o anexă la fișa postului, actualizată ori de câte ori este nevoie, în condițiile prezentului ordin.

**Art. 6.** – (1) Intervalul de timp pentru care se exercită tutela profesională este următorul:

a) 6 luni din momentul numirii în funcție, pentru polițistul reîncadrat;

b) 3 luni pentru polițistul care a dobândit o nouă specialitate și/sau i s-a schimbat profilul de activitate ca urmare a mutării;

c) pe întreaga perioadă de stagiu/probă stabilită potrivit Statutului polițistului.

d) durata fiecărei perioade de practică în unități operative de poliție, pentru elevii și studenții din instituțiile de învățământ care pregătesc personal pentru nevoile MAI.

 (2) În situația suspendării raportului de serviciu al polițistului, în condițiile legii, perioada de tutelă se suspendă.

**Art. 7.** – (1) Tutorele poate tutela profesional cel mult două persoane în același timp.

(2) Prin excepție de la prevederile alin. (1), un tutore poate tutela mai mult de două persoane în următoarele situații:

a) pe timpul perioadei de practică a elevilor/studenților;

b) când în unitate nu sunt posibilități pentru asigurarea numărului de tutori care corespund criteriilor de la art. 5 alin. (1).

**Art. 8.** – (1) Cu privire la integrarea socioprofesională a personalului MAI, respectiv la integrarea în activitatea practică a elevilor/studenților, tutorele profesional are următoarele atribuții principale:

a) îndrumarea persoanei tutelate în procesul de studiere și însușire a legislației aplicabile structurii din care face parte;

b) explicarea modului de desfășurare a activităților de serviciu;

c) instruirea și desfășurarea activităților practice de întocmire a lucrărilor și documentelor de serviciu;

d) desfășurarea activităților de serviciu cu rol demonstrativ;

e) îndrumarea și verificarea persoanei tutelate profesional în îndeplinirea atribuțiilor și misiunilor primite;

f) monitorizarea activității profesionale și a conduitei persoanei tutelate și luarea măsurilor de îmbunătățire a pregătirii acesteia;

g) întocmirea raportului final cu privire la activitatea de integrare socioprofesională/integrare practică a persoanei tutelate.

(2) În situația în care la nivelul unității nu există posibilitatea numirii unui tutore profesional care să aibă aceeași specialitate sau profesie cu cea necesară ocupantului postului pentru care se exercită tutela ori, cel puțin, care să lucreze în același domeniu de activitate, tutorele profesional desemnat va îndeplini atribuțiile prevăzute la alin. (1) lit. a), e) și f).

**Art. 9.** – Cu prilejul întocmirii evaluării de serviciu anuale a polițiștilor care au avut calitatea de tutori profesionali, se evaluează și activitatea desfășurată în această calitate, iar constatările și concluziile se consemnează sintetic în formularul de evaluare a activității anuale.

**Capitolul III**

**Organizarea și desfășurarea tutelei profesionale a polițiștilor**

**Art. 10.** – (1) În unitățile de poliție ale MAI, tutela profesională pentru categoria de personal reprezentată de polițiști, cu excepția elevilor și studenților aflați în stagiu de practică, este organizată și se desfășoară conform Programului activităților de tutelă profesională, întocmit potrivit Anexei nr. 16.

(2) Programul activităților de tutelă profesionalăse stabilește semestrial, respectiv pentru întreaga perioadă de tutelă dacă aceasta este mai mică, se întocmește de către tutorele profesional, se avizează de către ofițerul cu atribuții de formare profesională și se aprobă de către șeful structurii de resurse umane în care își desfășoară activitatea polițistul tutelat.

(3) În situația prevăzută la art. 8 alin. (2), Programul activităților de tutelă profesională se întocmește de către inspectoratul general/similar sau, dacă nu există personal specializat în domeniu la acest nivel, de către unitatea aparatului central care coordonează domeniul de activitate în care lucrează persoana tutelată.

**Art. 11.** – La începutul perioadei de tutelă se desfășoară următoarele activități:

a) prezentarea persoanei tutelate, colectivului unității;

b) prezentarea misiunilor/atribuțiilor ale unității, după caz;

c) prezentarea zonei de responsabilitate/competență a unității, cu referiri la specificul local/regional;

d) prezentarea condițiilor de muncă și instruire (tehnica, poligoane, săli de specialitate, echipamente), precum și a Regulamentului de organizare și funcționare al unității.

**Art. 12.** – (1) Tutorele profesional se ghidează în aplicarea atribuțiilor sale după:

a) standardul ocupațional aplicabil funcției pe care este încadrat polițistul tutelat;

b) actele normative care reglementează domeniul de activitate al polițistului tutelat;

c) fișa postului pe care este încadrat polițistul tutelat;

d) Programul activităților de tutelă profesională.

(2) Tutorele profesional realizează lunar o testare a cunoștințelor dobândite de polițistul tutelat, pe baza Programului activităților de tutelă profesională,iar la finalul perioadei de tutelă profesională le anexează la referatul de evaluare pentru a fi incluse în dosarul de tutelă profesională.

**Art. 13.** – Tutorele profesional poate consulta, pentru îndeplinirea atribuțiilor specifice care îi revin, Fișa de evaluare a activității absolventului, întocmită de către instituțiile de învățământ care pregătesc personal pentru nevoile MAI.

**Art. 14.** – În activitatea de tutelă profesională, tutorele solicită, la nevoie, consiliere și sprijin din partea șefului nemijlocit al polițistului tutelat, psihologului și ofițerului/personalului cu atribuții de resurse umane/ de formare profesională din unitate.

**Art. 15.** – Polițistul tutelat consemnează zilnic activitățile desfășurate.

**Art. 16.** – (1) Activitatea de tutelă profesionalăcuprinde pentru polițistul tutelat următoarele:

a) studiu individual dirijat, într-un cuantum de până la 2 ore zilnic din timpul normal de lucru;

b) asistență în îndeplinirea atribuțiilor de serviciu;

c) participarea la diferite programe de formare profesională organizate de către inspectoratul general/alte structuri ale MAI.

(2) La stabilirea activităților pentru polițistul tutelat se va respecta principiul gradualității planificării și desfășurării acestora, de la cele mai simple la cele cu un nivel crescut de complexitate și risc.

**Capitolul IV**

**Definitivarea în profesie a polițiștilor**

**Art. 17.** – Pentru a fi definitivați în profesie, polițiștii trebuie să îndeplinească următoarele condiții:

a) să fie apreciați cu calificativul „corespunzător”, acordat în urma evaluării activității lor în perioada de stagiu, respectiv în perioada de probă;

b) să promoveze examenul de definitivare organizat potrivit prezentei anexe.

**Art. 18.** – (1) În situația îndeplinirii condițiilor prevăzute la art. 17, polițistul este definitivat în profesie prin act administrativ emis potrivit competențelor de gestiune a resurselor umane.

(2) În situația neîndeplinirii condițiilor prevăzute la art. 17, polițistul este destituit din poliție prin act administrativ emis potrivit competențelor de gestiune a resurselor umane.

**Capitolul V**

**Organizarea și desfășurarea examenului de definitivare în profesie, precum și de evaluare a polițiștilor la finalizarea perioadei de tutelă profesională**

**Art. 19.** – Pentru polițiștii care au fost în perioada de stagiu/probă, examenul de definitivare în profesie constă în evaluarea activității desfășurate în perioada tutelei profesionale.

**Art. 20.** –(1) Evaluarea activității polițistului tutelat care a beneficiat de tutelă profesională se face în termen de 5 zile lucrătoare de la încheierea perioadei de exercitare a acesteia, de către șeful nemijlocit al compartimentului în care își desfășoară activitatea, denumit în continuare evaluator.

(2) În situația în care evaluatorul are vechimea în funcție mai mică de un an sau i-a fost șef polițistului evaluat mai puțin de 50% din perioada tutelei, șeful unității desemnează, prin dispoziție, un alt evaluator, care să nu fi fost tutore profesional al polițistului evaluat.

**Art. 21.** – (1) Evaluarea activității desfășurate în perioada tutelei profesionale a polițiștilor se face pe baza:

a) referatului tutorelui, întocmit potrivit modelului prevăzut în Anexa nr. 17;

b) raportului de stagiu/probă/încheiere a tutelei profesionale realizat de polițistul care urmează să fie evaluat, întocmit potrivit modelului prevăzut în Anexa nr. 18;

c) raportului de evaluare a perioadei de stagiu/probă/tutelă profesională, întocmit de evaluator, potrivit modelului prevăzut în Anexa nr. 19.

(2) Referatul prevăzut la alin. (1) lit. a), împreună cu testele lunare aplicate polițistului evaluat, se pun la dispoziția evaluatorului.

(3) Polițistul care urmează să fie evaluat întocmește raportul prevăzut la alin. (1) lit. b) pe care îl prezintă evaluatorului.

(4) În vederea completării raportului prevăzut la alin. (1) lit. c), evaluatorul desfășoară următoarele activități:

a) analizează documentele prevăzute la alin. (1) lit. a) și b);

b) realizează interviul pe baza concluziilor rezultate în urma desfășurării activității de la lit. a) și a criteriilor stabilite în cuprinsul documentului prevăzut la alin. (1) lit. c);

c) acordă fiecărui criteriu de evaluare puncte de la 1 (cel mai mic) la 5 (cel mai mare) și face media aritmetică pentru stabilirea punctajului final; transformă punctajul final obținut în calificativ de evaluare astfel: între 1,00 - 2,99 – Necorespunzător și între 3,00 - 5,00 – Corespunzător;

d) în raport de calificativul stabilit, face propuneri, după caz, cu privire la definitivarea în profesie a polițistului în cazul obținerii calificativului „Corespunzător” sau destituirea din poliție, pentru polițistul prevăzut la art. 4 lit. a), c) și e);

e) propune realizarea unei analize în vederea stabilirii angajării răspunderii disciplinare a polițistului prevăzut la art. 4 lit. b) căruia i-a fost acordat calificativul „Necorespunzător” pentru perioada evaluată.

**Art. 22.** – Notarea criteriilor de evaluare se face astfel: 1 punct = nesatisfăcător; 2 puncte = satisfăcător; 3 puncte = bun; 4 puncte = foarte bun; 5 puncte = excepțional. Punctajul final se calculează astfel: [(60 x punctajul criteriului A) + (10 x punctajul criteriului B) + (10 x punctajul criteriului C) + (10 x punctajul criteriului D) + (10 x punctajul criteriului E) ] / 100.

**Art. 23.** – Rezultatul final al evaluării se aduce la cunoștința polițistului evaluat în termen de 3 zile de la data desfășurării evaluării.

**Art. 24.** – (1) Polițistul nemulțumit de rezultatul obținut poate formula contestație, adresată șefului unității, în termen de 3 zile de la data luării la cunoștință, pe care o depune la secretariatul unității.

(2) Șeful unității analizează documentele prevăzute la art. 21 alin. (1) și soluționează contestația în termen de 3 zile lucrătoare de la data înregistrării.

(3) În urma analizei, șeful unității poate modifica, prin decizie motivată, rezultatul evaluării.

(4) Rezultatul contestației se comunică polițistului, în scris, în termen de 3 zile de la data soluționării.

(5) În situația polițistului care nu a promovat examenul de definitivare, evaluatorul, la expirarea termenului de depunere a contestației, sau, după caz, de soluționare a acesteia, transmite structurii de resurse umane dosarul de examen, în vederea întreprinderii demersurilor ce se impun pentru emiterea, potrivit competențelor de gestiune a resurselor umane, a actului administrativ de destituire din poliție.

**Art. 25.** – După finalizarea activității de evaluare, documentele întocmite în perioada de stagiu/probă/tutelă profesională, documentele prevăzute la art. 21 alin. (1), precum și, după caz, documentele întocmite cu ocazia formulării contestației, se introduc în dosarul personal.

**Art. 26.** – Personalul prevăzut la art. 6 alin. (1) lit. b) nu este evaluat la încheierea perioadei de tutelă profesională, rezultatele testelor lunare aplicate, precum și referatul tutorelui prevăzut la art. 21 alin. (1) lit. a) fiind avute în vedere la evaluarea de serviciu anuală.

**Capitolul VI**

**Dispoziții finale**

**Art. 27.** – Inspectoratele generale/similare, potrivit competențelor, vor aplica absolvenților și polițiștilor încadrați direct, la 2 ani de la absolvire/numirea în prima funcție, un chestionar standardizat de evaluare privind sistemul de formare, pregătire de bază și integrare socioprofesională. Cu această ocazie vor fi chestionați și șefii, precum și polițiștii care au îndeplinit atribuții de tutelă profesională, iar concluziile vor fi trimise, spre valorificare, instituțiilor de învățământ și DGMRU.

**Art. 28.** – (1) Rezultatele activității de tutelă profesională sunt înscrise în fișa de evaluare anuală a tutorelui profesional la indicatorii de evaluare specifici.

(2) Pentru activitatea desfășurată în calitatea de tutore profesional, conducerea unității poate recompensa tutorele profesional, în condițiile legii.

**Art. 29.** – În vederea organizării și desfășurării activităților de exercitare a tutelei profesionale, șefii unităților de poliție pot stabili atribuții specifice personalului din compartimentele de resurse umane.